বিএনপি বাঙালি সংস্কৃতিকে সহ্য করতে পারে না: কাদের
বিএনপিকে বাঙালি সংস্কৃতি, রাষ্ট্রীয় চেতনা ও মুক্তিযুদ্ধের ‘শত্রু’ বলে মন্তব্য করেছেন আওয়ামী লীগ সাধারণ সম্পাদক ওবায়দুল কাদের।বাংলা নববর্ষ উদযাপনে রোববার সকালে ঢাকা মহানগর দক্ষিণ আওয়ামী লীগের শোভাযাত্রা শুরুর আগে তিনি বলেন, “আজকে প্রতিষ্ঠিত সত্য কারা বৈশাখের চেতনাবিরোধী। যারা ১৪০০ বঙ্গাব্দে আওয়ামী লীগের মঙ্গলশোভাযাত্রা পণ্ড করে দিয়েছিল সেই অপশক্তি আজও বাংলার মাটিতে। এদেশে এরা সাম্প্রদায়িকতার বিশ্বস্ত ঠিকানা।“এই বিএনপি এদেশে জঙ্গিবাদের পৃষ্ঠপোষক। এরা বাঙালি সংস্কৃতিকে সহ্য করতে পারে না। এদের হৃদয়ে পাকিস্তান।”রোববার পহেলা বৈশাখ উদযাপনে দেশজুড়ে চলছে নানা আয়োজন। রঙিন উৎসবে ১৪৩১ বঙ্গাব্দকে বরণ করে নিচ্ছে গোটা জাতি। বাংলা নতুন বছরকে স্বাগত জানিয়ে সকালে রাজধানীর বাহাদুর শাহ পার্ক থেকে শোভাযাত্রা বের করে ঢাকা মহানগর দক্ষিণ আওয়ামী লীগ।
দলীয় এ আয়োজন উদ্বোধনের আগে আওয়ামী লীগ সাধারণ সম্পাদক বাংলাদেশকে বাঁচিয়ে রাখতে বাঙালি সংস্কৃতিকেও বাঁচিয়ে রাখার আহ্বান জানান।তিনি বলেন, “আমাদের ইতিহাস-ঐতিহ্যকে চেতনায় ধারণ করে বাঁচিয়ে রাখতে হবে। যারা সাম্প্রদায়িক, জঙ্গিবাদের পৃষ্ঠপোষক, সেই বিএনপি হচ্ছে বাঙালি সংস্কৃতি, বাংলাদেশ রাষ্ট্রের চেতনা ও মুক্তিযুদ্ধের প্রতিপক্ষ শত্রু।“আসুন এই শত্রুকে বঙ্গবন্ধু কন্যা শেখ হাসিনার নেতৃত্বে মুক্তিযুদ্ধের চেতনায় ও বাঙালির ঐতিহাসিক চেতনায় এ অপশক্তিকে প্রতিহত করি, পরাজিত করি এবং বিজয়ের অভিমুখে এগিয়ে যাই।”শোভাযাত্রাটি বাহাদুর শাহ পার্ক থেকে শুরু হয়ে বঙ্গবন্ধু এভিনিউ আওয়ামী লীগের কেন্দ্রীয় কার্যালয়ের সামনে এসে শেষ হয়।আওয়ামী লীগের যুগ্ম সাধারণ সম্পাদক আ ফ ম বাহাউদ্দিন নাছিম, ঢাকা মহানগর দক্ষিণ আওয়ামী লীগের সভাপতি আবু আহমেদ মান্নাফি, দক্ষিণের সাধারণ সম্পাদক হুমায়ুন কবির শোভাযাত্রার আগে বক্তব্য দেন।

“এই বিএনপি এদেশে জঙ্গিবাদের পৃষ্ঠপোষক। এরা বাঙালি সংস্কৃতিকে সহ্য করতে পারে না। এদের হৃদয়ে পাকিস্তান,” বলেন তিনি।